Komisijos reglamentas (EB) Nr. 507/2002
2002 m. kovo 21 d.
iš dalies keičiantis Reglamentą (EB) Nr. 2331/97 dėl specialių sąlygų už tam tikrus kiaulienos produktus skiriant eksporto grąžinamąsias išmokas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo [1] su paskutiniais pakeitimais, padarytais Reglamentu (EB) Nr. 1365/2000 [2], ypač į jo 13 straipsnio 12 dalį ir 22 straipsnį,
kadangi:
(1) Komisijos reglamentas (EB) Nr. 2331/97 [3] su paskutiniais pakeitimais, padarytais Reglamentu (EB) Nr. 2882/2000 [4], nustato kokybės kriterijus, kurių reikia laikytis skiriant eksporto grąžinamąsias išmokas už tam tikrus kiaulienos produktus.
(2) 1987 m. gruodžio 17 d. Komisijos reglamentu (EEB) Nr. 3846/87, nustatančiu žemės ūkio produktų, kuriems skiriamos eksporto grąžinamosios išmokos, nomenklatūrą [5], su paskutiniais pakeitimais, padarytais Reglamentu (EB) Nr. 488/2002 [6], sudaromas kiaulienos produktų, už kuriuos galima skirti eksporto grąžinamąsias išmokas, sąrašas.
(3) Reglamento (EB) Nr. 2331/97 I priede pateikiamus produktų kodus reikia suderinti su paskutiniais Reglamento (EEB) Nr. 3846/87 pakeitimais, o KN kodais 16024110, 16024210 ir 16024919 klasifikuojamiems produktams reikia nustatyti kokybės kriterijus.
(4) Kiaulienos vadybos komitetas neišreiškė savo nuomonės per jo pirmininko paskirtą laiką,
PRIĖMĖ ŠĮ REGLAMENTĄ:
1 straipsnis
Su Reglamento (EB) Nr. 2331/97 I priedo produktų kodais 16024110, 16024210 ir 16024919 susiję įrašai yra keičiami šio dokumento priedo įrašais.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas eksporto licencijoms, kurioms gauti paraiškos pateiktos nuo 2002 m. balandžio 8 dienos.
Šis reglamentas yra privalomas visas ir yra tiesiogiai taikomas visose valstybėse narėse.
Priimta Briuselyje, 2002 m. kovo 21 d.